**ОТВОРЕНО ПИСМО**

 ОТ УПРАВИТЕЛНИЯ СЪВЕТ НА НСПС „ОГНЕБОРЕЦ”

ОТ УПРАВИТЕЛНИЯ СЪВЕТ НА СЪЮЗА НА СИНДИКАЛИНИТЕ ОРГАНИЗАЦИИ В МИНИСТЕРСТОВ НА ПРАВОСЪДИЕТО /ССОМП/

УВАЖАЕМИ ДАМИ И ГОСПОДА,

Управителният съвет на Национален синдикат на пожарникарите и спасителите „Огнеборец” иУправителният съвет на Съюза на синдикалните организации в МП изразяваме своето категорично несъгласие с направеното предложение от група народни представители за изменение и допълнение в Законопроект за събирането на приходи и извършването на разходи през 2025 година до приемането на Закона за държавния бюджет на Република България за 2025 година, Закона за бюджета на държавното обществено осигуряване за 2025 година и Закона за бюджета на Националната здравноосигурителна каса за 2025 година.

В преходните и заключителни разпоредби на Законопроекта се предвижда създаване на нов параграф и изменение на съществуващите норми, които имат за цел промяна на Закона за Министерство на вътрешните работи. Тези предложения се внасят в последния момент и не са обсъждани между социалните партньори, като тяхната единствена цел е дестабилизиране на държавата, орязвайки компенсации за служителите в сектор „Сигурност”.

Считаме, че предложението е направено с цел нагнетяване на социално напрежение и разделение в обществото, дискредитиране на политическата система и дейността на Народното събрание, създаване на несигурност в държавата в един доста труден за функционирането й момент. Това може би е проява на политическо лицемерие, в преследване на лични амбиции, които имат за цел докопване да властови позиции в изпълнителната власт. Не на последно място считаме, че с афиширането на така предложените текстове се тръгва към предизборна кампания чрез настройване на обществото срещу всички доблестни служители на сектор „Сигурност”. Същите социални придобивки и дори по-високи корекции на работните заплати са предвидени и в други структури в сектори „Отбрана” и „Сигурност”.

В сектор „Сигурност” съществуват структури, които са призвани да бранят обществения ред и сигурността в Р България, да осигуряват спокоен живот на гражданите в страната, да защитават демократичните промени, защото те остават последния стожер, гарантиращ неприкосновеността на Р България.

Гласуваните промени в ЗМВР в началото на календарната 2024 г. дават икономическа и социална сигурност на служителите в сектор „Сигурност”, които сега народни представители се опитват да ги отнемат с други актове.

Последните 15 години в сектор „Сигурност” се правят опити да се реформира секторът. Предлаганите реформи до този момент са били винаги на парче и затова до момента не са довели до нищо, с което хората да са се почувствали сигурни и защитени.

 Изразяваме нашата готовност да защитим декларираната ни позиция чрез провеждане на протестни действия, в случай че направеното предложение бъде прието на предстоящото заседание на Комисията по бюджет и финанси в Народното събрание.

 УС на НСПС „Огнеборец”

 УС на ССОМП